
1 En la komenco Deo kreis la cielo e la tero. 2 Or la tero esis dezerta e kaosa,
e tenebro kovris l'abismo; ma la spirito di Deo fluktuis super l'aqui. 3 Lore
dicis Deo: Esez lumo. Ed aparis lumo. 4 E vidis Deo ke lalumo es bona, e separis
la tenebro de la lumo; 5 e la lumon lu nomizis jorno, e la tenebron, nokto. Tale
venis vespero, e venis pose matino: unesma dio.
6 Dicis Deo: Esez strato inter l'aqui, ed ol separez aqui de aqui. Ed eventis
tale. 7 Deo do kreis la strato, e tale separis l'aqui substrata del aqui
superstrata. 8 La straton Deo lore nomizis cielo. Dume venis vespero, e venis
pose matino: duesma dio.
9 Dicis Deo: Kunvenez unloke l'aqui subciela, ed aparez la sikajo. Ed eventis
tale. 10 La sikajon Deo lore nomizis tero, e la kunvenon dil aqui lu nomizis
mari; e lu vidis ke to es bona. 11 Dicis pose Deo: La tero kreskigez vejetanti,
herbi seminifanta, e frukt-arbori donanta frukti seminoza segun sua speco, sur
la tero. Ed eventis tale. 12 E la tero
kreskigis vejetanti, herbi seminifanta segun sua speco ed arbori qui donas
frukti kontenanta semino segun sua speco. E Deo vidis ke to es bona. 13 Dume
venis vespero, e venis pose matino: triesma dio.
14 Dicis Deo: Esez lumeri en la vulto dil cielo, por distingar la jorno del
nokto, e li esez signi e markizez la sezoni, la dii e la yari; 15 e li brilez en
la vulto dil cielo, por lumar super la tero. Ed eventis tale. 16 Deo do kreis la
granda lumeri: la plu granda lumero por regnar la jorno, e la lumero plu mikra
por regnar la nokto, e la steli; 17 e lu pozis li en la
vulto dil cielo, por ke li lumez super la tero, 18 e por ke li regnez la jorno e
la nokto, e separez la lumo del tenebro. E Deo vidis ke to es bona; 19 dume
venis vespero, e venis pose matino: quaresma dio.
20 Dicis Deo: En l'aqui pululez bestii vivanta, e l'uceli flugez super la tero,
sub la vulto dil cielo. 21 E Deo kreis la granda cetacei ed omna vivanta bestii
reptera qui pululis en l'aqui, segun lia speco; ed omna uceli alizita, segun lia
speco. E Deo vidis ke to es bona, 22 e benedikis li, dicante: Fruktifez e
multeskez, e plenigez l'aqui dil mari, e multeskez anke
l'uceli super la tero. 23 E dume venis vespero, e venis pose matino: kinesma
dio.
24 Dicis pose Deo: La tero kreskigez vivanta bestii segun lia speco, bruti e
repteri e bestii surtera, segun lia speco. Ed eventis tale. 25 Deo do kreis la
bestii surtera e la bruti e la repteri dil sulo, singli segun lia speco. E Deo
vidis ke to es bona. 26 Lore lu dicis: Ni kreez la homo segun nia imajo, simila
a ni, e lu dominacez omna fishi dil maro, ed omna uceli dil cielo, ed omna
bruti, ed omna bestii surtera, ed omna repteri qui sursule
tranesas. 27 Deo kreis la homo segun sua imajo, segun l'imajo di Deo la homo
kreesis, e lu kreis li kom viro e muliero. 28 E Deo benedikis li, dicante:
Fruktifez e multeskez , e populizez la tero; submisez ol e dominacez la fishi
dil maro e l'uceli dil cielo ed omna bestii movanta sur la tero. 29 E lu dicis
anke: Yen me donas a vi omna herbi seminifanta sur la tota surfaco dil tero, ed
omna arbori qui produktas frukto e semino; to esez por vi
manjajo. 30 Ed ad omna bestii surtera, ed ad omna uceli dil cielo, ed ad omno
quo movas sur la tero e havas anmo vivanta, me donas la tota herbo kom manjajo.
Ed eventis tale. 31 Deo kontemplis omno quon lu kreabis, e yen lu vidis ke omno
es tre bona. Dume venis vespero, e venis pose matino: sisesma dio.
